b'\n_START_ARTICLE_\nApsirengusi Macha\n_START_SECTION_\nApie paveiksl\xc4\x85\n_START_PARAGRAPH_\nGali b\xc5\xabti, kad Ispanijos karalien\xc4\x97s Marijos Luizos favoritas Manuel Godoy suteik\xc4\x97 prog\xc4\x85 Fransiskui Gojai konkuruoti nuogo k\xc5\xabno vaizdavime su i\xc5\xa1kiliausiu Ispanijos dailininku Diegu Velaskesu, kuris, kaip Goja, savo metu buvo karali\xc5\xa1kosios \xc5\xa1eimos oficialus tapytojas. Manuel Godoy apie 1802 m. po Albos kunigaik\xc5\xa1tien\xc4\x97s mirties \xc4\xafsigijo Diego Velaskeso paveiksl\xc4\x85 \xe2\x80\x9eRokbio Venera\xe2\x80\x9c, kuriame vaizduojama nuoga moteris. \xc5\xa0is paveikslas buvo gerai \xc5\xbeinomas tarp Ispanijos karaliaus aplinkos aristokrat\xc5\xb3. V\xc4\x97liau jis kabojo priva\xc4\x8diame Manuel Godoy kambaryje kartu su kitais paveikslais, vaizdavusiais nuog\xc4\x85 Vener\xc4\x85 ir Gojos \xe2\x80\x9eMachos\xe2\x80\x9c paveikslais._NEWLINE_\xe2\x80\x9eApsirengusi Macha\xe2\x80\x9c datuojama nutapyta v\xc4\x97liau nei \xe2\x80\x9eNuoga Macha\xe2\x80\x9c. Paveikslas prad\xc4\x97tas tikriausiai 1800 ir baigtas iki 1807 m. Abiejuose paveiksluose vaizduojama toji pati viliojanti, seksuali moteris. Pagal du sp\xc4\x97jim\xc5\xb3 variantus, tai gali b\xc5\xabti Pepita Tud\xc3\xb3, Manuel Godoy meilu\xc5\xbe\xc4\x97, arba Albos kunigaik\xc5\xa1tien\xc4\x97 Mar\xc3\xada Cayetana de Silva, kuri\xc4\x85 Goja jau buvo kelis kartus nutap\xc4\x99s anks\xc4\x8diau. Pastar\xc4\x85j\xc4\x85 versij\xc4\x85 linkstama atmesti, nes vaizduoti nuog\xc4\x85 kunigaik\xc5\xa1tien\xc4\x99 b\xc5\xabt\xc5\xb3 buv\xc4\x99 labai nepriimtina. Tre\xc4\x8dia versija, Goja vaizduojamai moteriai suteik\xc4\x97 keli\xc5\xb3 asmenybi\xc5\xb3 bruo\xc5\xbeus._NEWLINE_Paveiksle vaizduojama moteris apsirengusi permatomais r\xc5\xabbais ir ne ma\xc5\xbeiau viliojanti nei paveiksle \xe2\x80\x9eNuoga Macha\xe2\x80\x9c. Paveikslas su \xe2\x80\x9eNuoga Macha\xe2\x80\x9c pirm\xc4\x85 kart\xc4\x85 pamin\xc4\x97tas 1808 m. Chos\xc4\x97 Bonaparto agento Fr\xc3\xa9d\xc3\xa9ric Quillet, kuris sura\xc5\xa1\xc4\x97 Manuel Godoy turimus paveikslus. 1813 m. paveikslai pamin\xc4\x97ti kit\xc4\x85 kart\xc4\x85 karaliui Ferdinandui VII konfiskavus Manuel Godoy nuosavyb\xc4\x99 ir juose vaizduojamos moterys vadinamos \xc4\x8digon\xc4\x97mis. 1808\xe2\x88\x921813 m. periodu paveikslas buvo San Fernando karali\xc5\xa1kojoje men\xc5\xb3 akademijoje, 1813\xe2\x88\x921836 m. j\xc4\xaf buvo konfiskavusi Inkvizicija, 1836\xe2\x88\x921901 m. paveikslas v\xc4\x97l buvo San Fernando karali\xc5\xa1kojoje men\xc5\xb3 akademijoje. 1901 m. \xe2\x80\x9eApsirengusi Macha\xe2\x80\x9c perkelta \xc4\xaf Prado muziej\xc5\xb3.'